杨万里
偶生得牛尾狸，献诸丞相益公，侑以长句
风林露圃天欲霜，柿红栗紫橘弄黄。
老夫忍馋不忍尝，丁宁笾人莫取将。
朝来栗姬羽化去，逋其木奴三百户。
乌椑士子散如烟，检校不知渠去处。
山僮相傅皂衣郎，字曰季狸氏奇章。
上树千回一霎强，连夜剽掠积乃仓。
并吞又向黎侯国，罗人救黎遂禽获。
白茅面缚来献俘，玄端貂裘瓠肥白。
解骖荐渠登相门，立谈封作糟丘君。
旁招披绵拉通印，日侍尊俎嬉平园。
玉肌生憎粗手削，须防东坡诵冤著。